Kuhu lotovõitja oma raha paneb?
Suurbritannia riikliku lotoga on viimase 18 aastaga miljonäriks saanud 3000 inimest. Kuhu need inimesed oma võiduraha kulutavad?
Kõige populaarsem kulutamiskoht on kinnisvara, kirjutab Guardian. 82 protsenti vahetas oma senise kodu välja.
Teisel kohal on investeerimine ja kolmandal laste tuleviku kindlustamine. Palju kulutatakse ka lihtsalt kingitusteks perele ja sõpradele.
Kuna lotovõit toob kaasa suurema tarbimise, on uuringud näidanud, et keskmiselt annab üks lotovõitja oma kulutustega aasta otsa tööd kuuele inimesele. Enamus kulutatust jääb Suurbritanniasse.
59 protsenti lotovõitjatest loobus pärast võitu töötamisest, 31 protsenti hakkas tegema vabatahtliku tööd ja vaid 19 protsenti jätkas samamoodi nagu enne suurt võitu.
15 protsenti võitnutest alustas oma ettevõttega ja 9 protsenti aitas kellelgi ettevõtet alustada. Statistika järgi töötab lotovõitjate firmades Suurbritannias 3195 inimest.
Loomulikult tekitab suur hulk sülle sadanud raha ka kiusatuse auto välja vahetada. Lotovõitjate lemmikmark on Audi, millele järgnevad Range Rover ja BMW.